La pluja no impedix continuar amb els actes del Dia de la Romanitat
16 de setembre 2019

![Imagen 1](/media/r5njsuh4/57_c_segunda-jornada-dia-romanidad-3.jpg)![Imagen 2](/media/t55bi42m/57_c_segunda-jornada-dia-romanidad-2.jpg)

El temporal de pluges que va travessar el nostre territori i especialment la nostra localitat la setmana passada no va impedir continuar celebrant el Dia de la Romanitat. Ibers, jueus medievals, romans i soldats napoleònics van passejar diumenge pel Castell de Sagunt, acompanyats per més de cent visitants que van disfrutar de les recreacions històriques en el poblat iber, el fòrum romà, el cementeri jueu o la plaça de les batalles napoleòniques i que van brindar per la Romanitat.

El recorregut històric amb recreació al Castell posava punt final a les activitats planificades el passat cap de setmana en el marc del mes dedicat al Dia de la Romanitat, algunes de les quals van ser ajornades per la pluja com la xarrada sobre _La ciutat de Saguntum i l’arx_, a càrrec de l'investigador saguntí Manuel Civera, que ha sigut traslladada al dimarts 17 de setembre, a les 19 hores, en la Via del Pòrtic. Un altre dels inconvenients que van generar les precipitacions va ser el canvi de visita de dissabte al matí en la qual la guia turística Celia Peris anava a recórrer els principals monuments romans de Sagunt i que es va transformar en una visita guiada a la Via del Pòrtic i la Domus dels Peixos.

Malgrat els canvis, l'agenda va continuar i es van poder realitzar el taller de mosaic romà a càrrec de la Llar dels Déus i les visites a la Domus Baebia i al museu de l'Escena Grecollatina amb un ple absolut.

Un altre dels moments més disfrutats del cap de setmana va ser el del sopar, ja que tal com estava previst els restaurants Gastro Duc i Le Fou, membres d’Adetursa i situats tots dos en el vessant del castell, van oferir sopars romans dels quals van poder disfrutar les prop de 50 persones que van arribar a temps per a reservar ja que esta activitat ha sigut una de les quals més interés han generat.

El mes d'activitats dedicades al Dia de la Romanitat continuarà el pròxim cap de setmana amb xarrades, visites, recreacions i un gran _Convvidium_ romà en què participaran els restaurants, empreses i l'associació Saguntum Augusta, membres tots d’Adetursa i en el qual se servirà un menú elaborat sobre la base dels tractats d’Apici i marinat amb vins romans. El banquet se celebrarà diumenge, 22 de setembre a les 14 hores, en el restaurant El Mirador i per a participar-hi és necessari reservar plaça prèviament en La Llar dels Deus. Esta activitat té un preu de 26 euros.​

![](/media/c0ri2bl0/57_c_segunda-jornada-dia-romanidad-1.jpg)  
![](/media/c0ri2bl0/57_c_segunda-jornada-dia-romanidad-1.jpg)  

  
  

*   [](http://www.facebook.com/sharer.php?u=https://aytosagunto.es/va/actualitat/la-pluja-no-impedix-continuar-amb-els-actes-del-dia-de-la-romanitat/ "Facebook")
*   [](http://twitter.com/share?url=https://aytosagunto.es/va/actualitat/la-pluja-no-impedix-continuar-amb-els-actes-del-dia-de-la-romanitat/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-pluja-no-impedix-continuar-amb-els-actes-del-dia-de-la-romanitat/ "Linked In")
*   [](mailto:?body=https://aytosagunto.es/va/actualitat/la-pluja-no-impedix-continuar-amb-els-actes-del-dia-de-la-romanitat/)